**Informatīvais ziņojums „Par dalību Ekonomiskās sadarbības un attīstības organizācijas (OECD)** **Starptautiskās rīcības programmas klimata jomā un** **Eiropas Plastmasas pakta ietvaros”**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu Ministru kabineta lēmuma pieņemšanai par Latvijas dalību un valsts budžeta saistību uzņemšanos dalībai:

* jaunas Ekonomiskās sadarbības un attīstības organizācijas (turpmāk – OECD) programmas “Starptautiskās rīcības programmas klimata jomā”[[1]](#footnote-1) (turpmāk - IPAC) ietvaros;
* Eiropas Plastmasas pakta (turpmāk - EPP) ietvaros.

**1. IPAC un EPP apraksts**

 **1.1. IPAC**

OECD ietvaros šobrīd turpinās OECD dalībvalstu sarunas par jaunās IPAC II daļas programmas[[2]](#footnote-2) ietvaru un darbības nosacījumiem. Galīgo lēmumu par IPAC izveidi iecerēts pieņemt OECD Padomē līdz ANO Vispārējās konvencijas par klimata pārmaiņām pušu sanāksmei 2021. gada novembrī.

IPAC mērķis ir atbalstīt valstu centienus sasniegt Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām, tās Kioto protokola un Parīzes nolīguma mērķus.

IPAC īstenošanai plānoti vairāki uzdevumi:

* apvienot brīvprātīgās valstis, kas ir gatavas vērienīgai rīcībai klimata jomā;
* atbalstīt programmā iesaistītās dalībvalstis to saistību īstenošanā, veidojot savstarpēju uzticēšanos, pārredzamību un atbildību, kas nepieciešama, lai līdzsvarotu dažādos klimata pasākumus un panāktu progresu virzībā uz klimata neitralitāti;
* izmantot uzlabotas starptautiskām prasībām atbilstošas OECD darba metodes, izstrādājot programmā plānotos rezultātus, kuri veidosies uz datiem balstītu analīzi un salīdzinošo novērtēšanu, pamatojoties uz esošajiem datiem un rādītājiem, politikas instrumentiem, ieteikumiem un norādījumiem, ko izstrādājusi OECD, tostarp Starptautiskā Enerģētikas aģentūra, Starptautiskais transporta forums, Kodolenerģētikas aģentūra un Attīstības centrs;
* sniegt iespēju iesaistītajām dalībvalstīm analizēt klimata pārmaiņas gan no ekonomiskā, gan sociālā, gan vides viedokļa.

IPAC sākotnējais darbības pilnvarojums tiek izstrādāts piecu gadu periodam, t.i. 2021.-2026.gadam. IPAC paredz brīvprātīgu OECD dalībvalstu, kā arī citu valstu līdzdalību saskaņā ar IPAC darbības nosacījumiem, kurus apstiprinās OECD Padome.

**1.1.1. IPAC darbības apraksts**

IPAC īstenošanu pārraudzīs IPAC vadības grupa[[3]](#footnote-3), kuru veidos IPAC dalībvalstu deleģētie pārstāvji un, kurai būs deleģētas lemšanas tiesības:

* noteikt IPAC politikas prioritātes, datu standartus un uzraugu atbilstību nodrošināšanai par šīm prioritātēm programmas īstenošanas laikā;
* izstrādāt un apstiprināt savu darba un budžeta programmas projektu;
* noteikt savas darbības un rezultātus par prioritāti;
* uzraudzīt izstrādātos rezultātus, darbību un projektu kvalitāti un savlaicīgumu, vadīt ziņojumu sagatavošanu un rezultātu analīzi un novērtēt darba rezultātus;
* izplatīt ieteikumus, analīzi, pētījumus, rādītājus un datus plašam ieinteresēto personu lokam.

IPAC vadības grupai būs jācenšas panākt vienprātību savos lēmumos. Ja nebūs iespējams panākt vienprātību, tad par konkrēto jautājumu balsos un lems ar divu trešdaļu IPAC vadības grupas balsu vairākumu. Lēmumi par IPAC vadības grupas darbību, nosacījumi, kas jāiekļauj, aprēķinot minimālo iemaksu apjomu, izmaiņas projektu plānošanā un struktūrā, kā arī jautājumi, kas saistīti ar to dalībnieku līdzdalību, kuri nav IPAC dalībnieki, būs jāpieņem vienprātīgi.

IPAC komunikāciju ar IPAC dalībvalstīm, ieviešot IPAC aktivitātes, nodrošinās OECD Vides direktorātā izveidotā Starpsektoru nodaļa.

IPAC vadības grupa izveidos Tehnisko ekspertu grupu, kas praktiski izstrādās un ieviesīs IPAC aktivitātes.

**1.1.2. IPAC galvenās aktivitātes**

IPAC aktivitātēs plānots ietvert četras komponentes, kuru ieviešanas rezultātā tiek paredzēti šādi nodevumi:

* ikgadējs klimata rīcības pārskats katrai IPAC dalībvalstij “tīmekļa grāmatas[[4]](#footnote-4)” formātā, kura pamatā ir kopīgi starp IPACdalībvalstīm saskaņotu ar klimatu saistītu indikatoru kopums. Tas ļaus labāk izprast programmā iesaistīto valstu progresu virzībā uz klimata politikas mērķu sasniegšanu un atbilstību Parīzes nolīguma mērķiem, kā arī izmantot informāciju pārskatot Parīzes nolīgumā noteikto nacionāli noteikto devumu(turpmāk – NDCs). Tajā būtu iekļauta iesaistīto valstu centienu salīdzināšana klimata pārmaiņu mazināšanas un pielāgošanās jomā, ņemot vērā valstu īpašo situāciju un uzsverot labo praksi.
* ar klimatu saistītu indikatoru panelis[[5]](#footnote-5). Lai salīdzinātu valstu centienus un rezultātus, OECD plāno izstrādāt tādu indikatoru paneli, kurš ietvertu gan ierobežotu indikatoru skaitu (saistīti ar valstu NDCs un darbību salīdzināšanu), gan paplašinātu indikatoru kopumu (papildinātu nepieciešamo analīzi valsts novērtēšanā un nav tieši saitīti ar savstarpēju salīdzināšanu). Indikatori tiks izstrādāti balstoties uz OECD esošām datubāzēm, kuras tieši un netieši ir saistītas ar klimata pārmaiņu tēmu (enerģētika, klimatu finansējums un investīcijas, neatjaunojamie resursi, lauksaimniecības un zivsaimniecības subsīdijas, korelācijas starp dabas katastrofām un sociāli-ekonomiskajiem rādītājiem un ekonomisko izmaksu novērtējums). Ar klimatu saistīto indikatoru izvēle tiks balstīta, ņemot vērā ANO Vispārējās konvencijas par klimata pārmaiņām (turpmāk – UNFCCC) un Parīzes nolīguma prasības un citu pasaules iniciatīvu un ziņošanas ietvarus, piemēram, Ilgtspējīgas attīstības mērķi un Sendai ietvars par katastrofu riska samazināšanu;
* IPAC dalībvalstu salīdzinošā pārskata atzinumi “tīmekļa grāmatas”[[6]](#footnote-6) ar mērķtiecīgiem politikas plānošanas ieteikumiem un labās prakses piemēriem katrai IPAC dalībvalstij;
* interaktīva tiešsaistes platforma dialogam un savstarpējai kapacitātes paaugstināšanai[[7]](#footnote-7) dažādās valstīs. Šāda platforma potenciāli varētu būt pieejama arī valstīm, kas nepiedalās IPAC.

**1.2. EPP**

EPP ir brīvprātīga vienošanās starp 15 Eiropas ekonomiskās zonas (EEZ) valstīm un partneriem, lai atrisinātu arvien pieaugošo problēmu ar plastmasas piesārņojumu, kas būtiski ietekmē vidi, okeānus un dabu gan Eiropā, gan globāli. EPP 2020. gada pavasarī izveidoja Nīderlande, Francija un Dānija ar publiskā un privātā finansējuma iesaisti. Iesaistītas valstu nozaru ministrijas, vides aģentūras, 83 industrijas pārstāvji, > 40 nevalstiskās organizācijas, pētnieki un citas organizācijas. EPP raksturo ambiciozi mērķi, inovatīva un visu plastmasas aprites ciklu (no dizaina, ražošanas līdz tās pārstrādei un atkārtotai izmantošanai) aptveroša iniciatīva ar praktiskiem pasākumiem problēmas risināšanai, progresa monitoringu un labās prakses izplatīšanu.

Latvija ir EPP dalībniece kopš 2020. gada pavasara, kad EPP vienošanos 2020. gada martā parakstīja vides aizsardzības un reģionālās attīstības ministrs.

**1.2.1. EPP darbības apraksts**

EPP darbību un koordināciju nodrošinās Apvienotās Karalistes bezpeļņas organizācija “Atkritumu un resursu darbības programma” (*The Waste and Resources Action Programme*) (turpmāk – WRAP). WRAP nodrošinās EPP sekretariāta un pārvaldības darbību, organizēs darba grupas un tehnisko projektu izpildi, nodrošinās monitoringu un ziņošanu, kā arī veiks komunikācijas darbības un pasākumu organizēšanu.

**1.2.2. EPP galvenās aktivitātes**

EPP galvenās aktivitātes detāli iezīmē EPP ietvaros izstrādātā ceļakarte līdz 2025. gadam. Aktivitāšu rezultātā (tās ietver tematiskās darba grupas, pētījumus, tehniskos projektus), kuras koordinēs WRAP, līdz 2025. gadam tiek paredzēts sasniegt šādus mērķus:

* izmantojot plastmasas dizaina jaunu pieeju, tiks nodrošināta materiāla atkārtota izmantojamība un pārstrāde, pakāpeniski panākot, ka viss plastmasas iepakojums un vienreiz lietojamie plastmasas izstrādājumi, kas tiks ievietoti tirgū, ir pārstrādājami;
* veicināta atbildīga plastmasas izmantošana (it īpaši plastmasas iepakojums un vienreiz lietojamie plastmasas izstrādājumi), panākot, ka plastmasas izstrādājumos un iepakojumos par vismaz 20 % (no svara) tiek samazināta ražošanā izmantotā pirmreizējā plastmasa, un pusi no šī samazinājuma būtu jāveido, atsakoties no plastmasas lietošanas (to aizstājot);
* palielināt plastmasas savākšanas, šķirošanas un pārstrādes jaudas par vismaz 25 % un sasniegt līmeni, kas atbilst tirgus pieprasījumam pēc pārstrādātas plastmasas;
* palielināt pārstrādātās plastmasas izmantošanu jaunos izstrādājumos un iepakojumā sadarbībā ar plastmasas nozarē iesaistītajām pusēm, (kompānijām) panākot, ka vidēji tiek izmantota vismaz 30 % (no svara) pārstrādāta plastmasa ražojumos un iepakojumā.

**2. Latvijas dalība**

**2.1. IPAC**

Latvijas mērķis, iesaistotiesIPAC, ir veicināt sekmīgu klimata mērķu izpildi, nostiprināt dalību OECD, tai skaitā OECD Vides politikas komitejas Klimata darba grupā, un gūt praktiskus ieguvumus Latvijas klimata politikas pilnveidošanai un īstenošanai, izmantojot starptautiski atzītas novērtēšanas metodes un rīkus**.**

Latvijas dalības nosacījumi IPAC saskaņā ar IPAC priekšlikumu[[8]](#footnote-8) ir šādi:

* OECD dalībvalsts, kura ir iesniegusi paziņojumu OECD ģenerālsekretāram, kļūst par IPAC biedru un tā dalība tiek apstiprināta ar OECD Padomes vairākumu saskaņā ar IPAC vadības grupas rekomendācijām.
* IPAC biedri piedalās uz vienlīdzīgiem nosacījumiem*;*
* IPAC biedri var izvirzīt nacionālās iestādes dalībai IPAC aktivitātēs, nodrošinot iemaksu veikšanu atbilstoši veiktajam aprēķinam, bet šādi biedri IPAC vadības grupā netiek pārstāvēti atsevišķi.

Ņemot vērā, ka Latvija ir OECD dalībvalsts kopš 2016. gada un ir pievienojusies Parīzes nolīgumam 2017. gadā (ratificēts Latvijas Republikas Saeimā un stājies spēkā 2017. gada 15. aprīlī), tādā veidā uzņemoties turpmākas starptautiskās saistības, līdzdalība IPAC ir svarīgs stratēģisks solis, kurā Latvija varētu parādīt savu vadošo un mērķtiecīgo nostāju attiecībā uz klimata politiku gan Eiropas Zaļā kursa, gan Latvijas politikas plānošanas ietvaros.

Informatīvajā ziņojumā “Par sarunu noslēgšanu par Latvijas pievienošanos Ekonomiskās sadarbības un attīstības organizācijai”(18.08.2016.) ir norādīts, ka Latvija kā OECD dalībvalsts ir noteikusi prioritāros sadarbības virzienus ar OECD kopš 2016. gada, kur viens no virzieniem ir “Vides un ekonomisko politiku integrācija” (īpaši ekonomisko instrumentu pilnveidošana vides un klimata jomās).

Latvija aktīvi iesaistās lēmumu pieņemšanas procesos ES, atbalstot ambiciozākus klimata politikas mērķus (piemēram, Sibiu deklarācija, 2019. gada decembra un 2020. gada 5. marta vēstules Eiropas Komisijas (turpmāk – EK) viceprezidentam F. Timmermansam par ES ilgtermiņa stratēģiju atbilstoši Parīzes nolīgumam), kā arī vēlās nostiprināt savas pozīcijas starptautisko organizāciju ietvaros attiecībā uz ambiciozu klimata politikas īstenošanu.

IPAC īstenošanas ietvaros tiek plānota aktīva Latvijas līdzdalība, izveidojot starpministriju darba grupu nepieciešamās informācijas sagatavošanai un nodrošināšanai IPAC īstenotajiem nodevumiem.

Sadarbības modelis starp OECDun Latviju IPAC īstenošanas ietvaros tiks pilnveidots turpmākajos posmos.

**2.2. EPP**

Latvija ir EPP dalībniece kopš 2020. gada pavasara, kad EPP vienošanos 2020. gada martā parakstīja vides aizsardzības un reģionālās attīstības ministrs. EPP dalība nozīmēs aktīvu piedalīšanos EPP darba grupās, tehnisko projektu realizācijā, komunikācijā un viedokļu apmaiņā starp EPP dalībniekiem.

**2.3. Ieguvumi, ilgtspēja un rezultātu izmantošana**

**2.3.1. IPAC sniegtie ieguvumi**

IPAC īstenošanas rezultātā tiks sniegtas praktiskas rekomendācijas klimata politikas pilnveidošanai un ieviešanai valstī, uzlabojot un nepārklājoties ar plānotajiem un jau ieviešanas stadijā esošajiem pasākumiem dažādos sektoros, pielietojot IPAC ietvaros izstrādātos ar klimata jomu saistītus indikatorus un izceltos labās prakses piemērus.

Latvijas ieguvumi piedaloties IPAC īstenošanā:

* Ikgadējā klimata rīcības uzraudzības ieviešana, pamatojoties uz OECD izstrādāto Latvijai piemēroto ikgadējo pārskatu, kas būs pieejams tīmekļa grāmatas formātā. Dokuments palīdzēs attīstīt efektīvus rīkus, kas būtu piemēroti nacionālajai situācijai un nepieciešamo rīcību identificēšanai klimata pārmaiņu mazināšanas un pielāgošanās jomās, kā arī ietvertu vienotu starptautiski atzītu ar klimata jomu saistīto indikatoru kopumu;
* mērķtiecīgu un specifisku politikas vadlīniju izstrāde, kas veicinātu efektīvu lēmumu pieņemšanu ar klimatu saistītos jautājumos un uzlabotu nacionālā līmeņa rīcību cīņā ar klimata pārmaiņām;
* pieejamo ar klimatu saistītu datu analīze un Latvijas labās prakses piemēru identificēšana SEG emisiju samazināšanas un pielāgošanās klimata pārmaiņām jomās;
* Latvijai būs pieejamas OECD izstrādātas rekomendācijas, ņemot vērā gan izstrādātos indikatorus, gan labās prakses piemērus, gan sociāli ekonomiskos aspektus, kuri ir saistīti tai skaitā ar pāreju uz ilgtspējīgu enerģijas izmantošanu;
* IPAC var sniegt skaidru redzējumu par to, kā valstis darbojas klimata jomā jau 2021. gadā, izmantojot IPAC pārrobežu skatījumu un līdzekļus salīdzinošajai novērtēšanai[[9]](#footnote-9) starp dažādām valstīm. IPAC arī būtu ikgadējs novērtējums, pretstatā pašreizējo procesu divgadu novērtēšanas pieejai gatavojoties 2024. gadam, kas ir plašāks par ANO Vispārējās konvencijas par klimata pārmaiņām iesniegto dokumentu novērtējumu, iekļaujot mērķtiecīgus politikas ieteikumus, izmantojot Latvijas gada klimata pārskatus, kas pārsniedz vides jautājumu pārklājumu un ietver arī klimata pārmaiņu sociālo, ekonomisko vai fiskālo dimensiju;
* iesaistoties IPAC īstenošanā, Latvijai būtu papildus pieeja starptautiskai atpazīstamībai, kas ļautu stiprināt Latvijas pozīcijas kā ambiciozai klimata politikas dalībvalstij starptautiskajās organizācijās, arī ES.

**2.3.2. EPP sniegtie ieguvumi**

Būtisks pienesums Latvijai EPP ietvaros ir zinātniskā kapacitāte, ko nodrošina sekretariāta ekspertīze jautājumos, kur Latvijai trūkst nepieciešamo zināšanu un pieredzes ekonomikas izmēru dēļ, analītiskā kapacitāte Eiropas materiālu, tehnoloģiju un tirgus analīzei, darba ciešā sasaiste ar Apvārsnis 2020 programmu, arī neformāla diskusiju platforma ES jauno likumdošanas iniciatīvu izvērtēšanai.

EPP piedāvās platformu politikas un prakses attīstībai ambiciozām valstīm un uzņēmumiem, kas atbilst Latvijas Nacionālajā attīstības plānā 2021.-2027. gadam paustajai apņemšanās par valsts virzību uz klimatneitralitāti un aprites ekonomiku.

Latvijas dalībai EPP ir šādi ieguvumi:

* Nodrošināta paātrināta pāreja uz vienreiz lietojamu plastmasas izstrādājumu ierobežošanu un iepakojuma atkārtotu izmantošanu un pārstrādi, tādējādi veicinot plastmasas piesārņojuma samazināšanu vidē.
* Sadarbība Eiropas līmenī, lai stimulētu inovatīvu risinājumu izpēti un ieviešanu. Piemēram dalībnieku zināšanu apmaiņa, kā efektīvāk izmantot Apvārsnis 2020 programmu.
* Unikāla platforma labākās prakses un gūto mācību plastmasas apsaimniekošanā apmaiņai, kas veicinās gan EPP mērķu, gan Latvijas mērķu sasniegšanu. Dalībnieki varēs iesniegt savu pozīciju, izaicinājumus un dilemmas, saņemot EPP atbalstu risinājumu izstrādei.
* Starpvalstu sadarbība, lai uzlabotu un harmonizētu vadlīnijas, nacionālos standartus un normatīvo ietvaru. Piemērām, viedokļu un prakses apmaiņa [Direktīvas 94/62/EK par iepakojumu un izlietoto iepakojumu](https://eur-lex.europa.eu/legal-content/LV/AUTO/?uri=celex:31994L0062)[[10]](#footnote-10) pārskatīšanā un tās ieviešanā un Eiropas Parlamenta un Padomes 2019. gada 5. jūnija Direktīvas (ES) 2019/904 par konkrētu plastmasas izstrādājumu ietekmes uz vidi samazināšanu ieviešanā[[11]](#footnote-11).
* Pieeja EPP ietvaros veikto pētījumu par plastmasu rezultātiem, kā arī iespēja iesniegt sev interesējošos problēmjautājumus, kurus iekļaut pētījumā.
* Iegūta starptautiska atpazīstamība kā valstij, kas uzstāda ambiciozus mērķus plastmasas apsaimniekošanā, kas ļautu stiprināt Latvijas pozīcijas kā dalībvalstij starptautiskajās organizācijās, kā arī Eiropas Savienības mērogā.

Veicināta attīstības plānošanas dokumentu “Atkritumu apsaimniekošanas valsts plāns 2021.-2028. gadam” un “Rīcības plāns pārejai uz aprites ekonomiku 2020.-2027. gadam” noteikto pasākumu un apakšprogrammu efektīva izpilde, piemēram: izlietotā plastmasas iepakojuma dalītas atkritumu vākšanas attīstība; investīcijas plastmasas un plastmasas atkritumu pārstrādei ar mērķi atkritumus pārstrādāt otrreizējās izejvielās u.c.

**2.4. IPAC un EPP mērķu un darbības sasaiste ar politikas plānošanas dokumentiem**

IPAC īstenošana un dalība EPP sekmēs svarīgu klimata pārmaiņu un vides aizsardzības jomā izvirzīto mērķu, kuri ir definēti gan ANO, gan ES, gan OECD un Latvijas politikas plānošanas dokumentos, sasniegšanu:

* Parīzes nolīgums[[12]](#footnote-12);
* EK ceļa karte/darbības programma;
* Eiropadomes vienošanās par paaugstinātu ES 2030 mērķi SEG samazināšanā
* Latvijas Nacionālais attīstības plāns 2021.-2027. gadam (NAP2027)[[13]](#footnote-13);
* Latvijas stratēģija klimata neitralitātes sasniegšanai līdz 2050. gadam[[14]](#footnote-14);
* Latvijas Nacionālais enerģētikas un klimata plāns 2021.–2030. gadam[[15]](#footnote-15);
* Latvijas pielāgošanās klimata pārmaiņām plānu laika posmam līdz 2030. gadam[[16]](#footnote-16);
* Rīcības plāns pārejai uz aprites ekonomiku 2020.-2027. gadam[[17]](#footnote-17);
* Atkritumu apsaimniekošanas valsts plāns 2021.-2028. gadam[[18]](#footnote-18).

**3. Nepieciešamais finansējums**

Lai uzsāktu un nodrošinātu sekmīgu dalību IPAC un tās aktivitāšu īstenošanu un nodrošinātu dalību EPP, izejot no patlaban pieejamās informācijas[[19]](#footnote-19) 2021.-2023. gadam, Latvijai būtu jāuzņemas papildu valsts budžeta saistības, kuras norādītas 3.1. un 3.2. apaksšadaļās.

Atbilstoši Ministru kabineta 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3. punktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Finansējums dalības līdzfinansējuma īstenošanai tiks plānots VARAM budžeta apakšprogrammā 21.20.00 “Iemaksas starptautiskajās organizācijās”. 2021. gadā plānots nodrošināt IPAC un EPP iemaksu veikšanu VARAM piešķirtā budžeta ietvaros, ja nepieciešams, veicot pārdali starp VARAM budžeta programmām un apakšprogrammām. 2022. gadam un turpmāk VARAM šīm iemaksām nepieciešamo finansējumu pieprasīs un iekļaus ilgtermiņa saistībās gadskārtējā valsts budžeta likumprojekta un vidēja termiņa budžeta ietvara likumprojekta sagatavošanas procesā.

**3.1. IPAC nepieciešamais finansējums**

Saskaņā ar indikatīvajām aplēsēm[[20]](#footnote-20) IPAC īstenošanai 2021.-2023. gadā nepieciešams budžets ir vidēji 2 200 000 *euro* gadā. IPAC budžetu nodrošina IPACdalībvalstis, veicot dalības maksājumu, kas aprēķināts saskaņā ar OECD budžeta II daļas standarta skalu (C(2008)144/REV1)[[21]](#footnote-21), ko ik gadu koriģē ņemot vērā inflāciju. Katras dalībvalsts iemaksas apmēru ietekmē IPAC dalībvalstu skaits, kas varētu mainīties gada griezumā, piemērojot elastību dalības nosacījumos un principu “pamatiemaksa 25% un atlikuma mēroga/skalas piemērošana 75%”. Indikatīvajās aplēsēs pieņemts, ka IPAC būs kopumā 40 dalībvalstis.

Lai uzsāktu un nodrošinātu sekmīgu IPAC aktivitāšu īstenošanu, Latvijai ir jāuzņemas papildus valsts budžeta saistības. Indikatīvi finansējums tiek sadalīts pa gadiem šādi: 2021. gadā – 15 033,76 *euro*, 2022. gadā – 15 308,02 *euro*, 2023. gadā un turpmāk – 16 182,89 *euro*.

Galīgais Latvijas dalības maksājuma apmērs tiks precizēts atkarībā no apstiprinātajiem IPAC darbības un budžeta nosacījumiem un IPAC dalībnieku skaita.

**3.2.EPP nepieciešamais finansējums**

Līdz šim Nīderlande, Francija un Dānija ar publisko un privāto finansējumu nodrošināja EPP vadības grupas un sekretariāta, kas izstrādā EPP darbības stratēģiju un pamatojumus, darbību.

2021. gada 2. februāra EPP sanāksmē, kur tika izskatīti EPP darbības nodrošināšanas finansiālie jautājumi, kompromisa vārdā tika panākta visu 15 EPP iesaistīto dalībvalstu vienošanās, ka 2021. gadā EPP darbības budžetu nodrošina iemaksas no visām dalībvalstīm vienādā apmērā - 21 000 *euro*. Arī turpmāk EPP darbības izmaksas būs jāsedz visām dalībvalstīm (un partneriem), tai skaitā Latvijai, iemaksājot proporcionāli vienādu maksājumu.

Kopējais nepieciešamais finansējums EPP uzturēšanai ir 315 000 *euro* gadā (100 000 *euro* tehnisko projektu realizācijai un pētījumiem, 75 000 *euro* sekretariātam, ~140 000 *euro* komunikācijas aktivitātēm, darba grupām, monitoringam un ziņošanai). 2021. gadā EPP finansē tikai dalībvalstis, tikmēr, sākot no 2022. gada, plānots, ka EPP finansēs arī privātā sektora dalībnieki, kas piedalās EPP, tādējādi samazinot dalības maksu līdz 5 000 *euro* gadā.

Lai nodrošinātu sekmīgu dalību EPP, Latvijai 2021. un turpmāk ir jāuzņemas papildu valsts budžeta saistības, kur finansējums tiek sadalīts pa gadiem šādi: 2021. gadā – 21 000 *euro*, 2022.gadā un turpmāk – 5 000 *euro* gadā. Iemaksas summa konkrētajā gadā var tikt precizētas atkarībā no dalībnieku skaita, kas varētu mainīties gada griezumā, ja EPP pievienojas papildu dalībnieki.

**4. Turpmākā rīcība**

**4.1.IPAC**

VARAM ierosina Latvijai iesaistīties IPAC un noteikt VARAM kā koordinējošo ministriju. Nepieciešamības gadījumā efektīvas dalības nodrošināšanai VARAM izveidot starpministriju darba grupu.

**4.2.EPP**

Turpināt Latvijas dalību EPP, VARAM nodrošinot koordinējošās ministrijas lomu. EPP ietvaros plānotās aktivitātes tiks īstenotas esošo VARAM cilvēkresursu ietvaros.

Vides aizsardzības un

reģionālās attīstības ministrs A.T. Plešs

M.Poutanene

67026596

marina.poutanene@varam.gov.lv

K.Gāga

67026518

kristine.gaga@varam.gov.lv

1. International Programme for Action on Climate [↑](#footnote-ref-1)
2. OECD Council – Proposal to establish the international programme for action on climate (IPAC) as a part II programme (C(2021)12-Rev.1.), 16February 2021 [↑](#footnote-ref-2)
3. IPAC Governing Board [↑](#footnote-ref-3)
4. Annual Climate Action Monitor in the form of webbook, [↑](#footnote-ref-4)
5. Dashboard of climate-related indicators [↑](#footnote-ref-5)
6. Peer review notes in the form of webbooks [↑](#footnote-ref-6)
7. Online interactive platform for dialogue and mutual learning [↑](#footnote-ref-7)
8. OECD Council – Proposal to establish the international programme for action on climate (IPAC) as a part II programme (C(2021)12-Rev.1.), 16 February 2021. [↑](#footnote-ref-8)
9. Peer review [↑](#footnote-ref-9)
10. Pieejams tiešsaistē: <https://eur-lex.europa.eu/legal-content/LV/TXT/?uri=celex%3A31994L0062> [↑](#footnote-ref-10)
11. Pieejams tiešsaistē: <https://eur-lex.europa.eu/legal-content/lv/TXT/?uri=CELEX%3A32019L0904> [↑](#footnote-ref-11)
12. Pieejams tiešsaistē: <https://likumi.lv/ta/lv/starptautiskie-ligumi/id/1730> [↑](#footnote-ref-12)
13. Pieejams tiešsaistē: <http://polsis.mk.gov.lv/documents/6945> [↑](#footnote-ref-13)
14. Pieejams tiešsaistē: http://polsis.mk.gov.lv/documents/6641 [↑](#footnote-ref-14)
15. Pieejams tiešsaistē: http://polsis.mk.gov.lv/documents/6645 [↑](#footnote-ref-15)
16. Pieejams tiešsaistē: http://polsis.mk.gov.lv/documents/6507 [↑](#footnote-ref-16)
17. Pieejams tiešsaistē: https://likumi.lv/ta/id/317168-par-ricibas-planu-parejai-uz-aprites-ekonomiku-20202027-gadam [↑](#footnote-ref-17)
18. Pieejams tiešsaistē: https://likumi.lv/ta/id/320476-par-atkritumu-apsaimniekosanas-valsts-planu-20212028-gadam [↑](#footnote-ref-18)
19. C(2021)12/REV1 [↑](#footnote-ref-19)
20. OECD Council – Proposal to establish the international programme for action on climate (IPAC) as a part II programme (C(2021)12-Rev.1.), 16 February 2021 [↑](#footnote-ref-20)
21. OECD Council – Implementation of the 2008MCM resolution on the financing of the organization: Decision on the 2008 principles and rules for the determining the assessed contributions by members to the part I budget of the organization and modifications to the 2004 principles and rules [↑](#footnote-ref-21)